KIRJALLINEN KYSYMYS P-0342/01

esittäjä(t): Reinhold Messner (Verts/ALE) komissiolle

(6. helmikuuta 2001)

Aihe: Yhteisön myöntämä tuki Valsesian ja Monterosan alueiden matkailualan infrastruktuureihin

Komissio ilmoitti vastauksessaan esittämäämme kysymykseen P-3610/00(1), ettei se ollut tietoinen kysymyksessä mainitsemastamme tilanteesta ja että se on ryhtynyt tarvittaviin toimenpiteisiin saadakseen yksityiskohtaisia tietoja asiasta ja taatakseen, että yhteisön lainsäädäntöä noudatetaan.

Tällä hetkellä Valsesian ja Valle di Gressonney'n välisen köysiratayhteyden rakentamiseen tarkoitetusta yhteisön 4,943 miljardin tuesta on myönnetty 60 prosenttia ja loput myönnettäneen laitteiston lopputarkastuksen jälkeen.

Kyseistä tukea on todellisuudessa käytetty myös 2 500 metrin korkeuteen nousevan tien rakentamiseen. Tämä tie on rakennettu ilman tarvittavia lupia, ja ns. Monterosan alueen suojelusta vastaava komitea on tehnyt ilmoituksen asiasta vastaaville viranomaisille (saamatta kuitenkaan mitään vastausta).

Eikö komission mielestä ole syytä keskeyttää yhteisön myöntämän tuen loppuosan maksaminen kunnes selvitysmenettely on saatu päätökseen etenkin kun on kyse yhteisön tärkeänä pitämän alueen suojelemiseksi tällaiselta hankkeelta?

(1) EYVL C 163 E, 6.6.2001, s. 179.

Michel Barnier'n komission puolesta antama täydentävä vastaus

(28. kesäkuuta 2001)

Piemonten alueen viranomaisilta saatujen tietojen mukaan kyseistä hanketta koskevia oikeustoimia ei ole käynnistetty.

Luvan parlamentin jäsenen mainitseman tien toteuttamiseen ovat antaneet edellä mainitun alueen viranomaiset Direzione Economia Montana e Foreste, Settore Gestione Proprietà Forestali Regionali e Vivaistiche(1) ja Direzione Pianificazione e Gestione Urbanistica, Settore Gestione Beni Ambientali(2).

Komissio täsmentää, että näissä luvissa määrätään, että vuoristohissiä koskevien töiden päätyttyä mainittujen töiden toteuttamisen kannalta välttämätön väliaikainen tie peitetään uudelleen nurmikolla ja sen alkuosa pyökkipuin.

Parlamentin jäsenen aiemmassa kirjallisessa kysymyksessään P-3610/00(3) mainitseman luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(4) mukaiseen yhteisön tärkeänä pitämäksi alueeksi ehdotettuun alueeseen sisältyvän köysiratahankkeen osalta komissio päätti aloittaa tutkimuksen omasta aloitteestaan ja lähetti Italian viranomaisille tietojensaantipyynnön, johon ne eivät ole vielä vastanneet.

Edellä mainitun direktiivin 6 artiklassa säädetään erityisten suojelutoimien kohdealueita koskevista suojeluvaatimuksista. Saman direktiivin 4 artiklan 5 kohdan mukaan kyseisiä vaatimuksia sovelletaan myös yhteisön tärkeinä pitämiin alueisiin, jos ne hyväksytään 4 artiklan 2 kohdassa tarkoitetun menettelyn mukaisesti

yhteisön tärkeinä pitämiksi alueiksi ehdotettujen alueiden luettelon perusteella. Erityisten suojelutoimien kohdealueita ei ole toistaiseksi määritelty, eikä yhteisön tärkeinä pitämien alueiden luetteloa ole vielä hyväksytty. Yhteisön tärkeinä pitämiksi alueiksi ehdotettujen alueiden osalta jäsenvaltioilla on velvollisuus huolehtia tietyiltä osin siitä, ettei direktiivin tavoitteita vaaranneta, erityisesti, jos alueilla on ensisijaisesti suojeltavia luontotyyppejä tai lajeja. Vaikka yhteisön luetteloa suojeltavista luontotyypeistä tai lajeista ei ole laadittu, jäsenvaltioita kehotetaan ainakin pidättymään kaikista sellaisista toimenpiteistä, joiden seurauksena ehdotetun alueen kunto saattaisi heikentyä.

Jos komissiolle, joka valvoo EY:n perustamissopimuksen noudattamista, ilmoitetaan, että tässä erityistapauksessa rikotaan kyseistä alaa koskevaa yhteisön lainsäädäntöä, se toteuttaa tarvittavat toimenpiteet ja turvautuu tarvittaessa EY:n perustamissopimuksen 226 artiklan (entinen 169 artikla) mukaisiin rikkomisesta johtuviin menettelyihin.

(1) Kyseisten viranomaisten päätös nro 370, tehty 11. huhtikuuta 2000.

(2) Kyseisten viranomaisten nro 37, tehty 31. maaliskuuta 2000.

(3) EYVL C 163 E, 6.6.2001.

(4) EYVL L 206, 22.7.1992.